Nog ŉ slag vir Henri van BredaHenri van Breda. Foto: AP Photo/Nasief Manie Die veroordeelde moordenaar Henri Van Breda (23) se aansoek om verlof tot appèl teen sy skuldigbevinding en vonnis is Maandag in die hooggeregshof in Kaapstad geweier. Regter Siraj Desai, wat die verhoor behartig het, het beslis die verdediging kon geen oortuigende redes aanvoer hoekom Van Breda toegelaat moet word om teen sy skuldigbevinding en vonnis te appelleer nie. Die aansoek is daarna van die hand gewys. Van Breda is in Mei skuldig bevind aan die moord op sy ouers en broer in Januarie 2015. Die 23-jarige is ook skuldig bevind aan ŉ aanklag van poging tot moord op sy suster, Marli, toe 16 jaar oud, wat sedertdien aan geheueverlies ly en dus nie tydens Van Breda se verhoor kon getuig nie. Van Breda is ook skuldig bevind aan dwarsboming van die gereg nadat hy met die misdaadtoneel gepeuter en vir die polisie vals inligting gegee het. Hy is in Junie drie lewenslange vonnisse opgelê vir die moord op sy ouers en broer. Die aanval in die vroeë oggendure van 27 Januarie 2015 in die gesin se huis op die luukse De Zalze-veiligheidslandgoed buite Stellenbosch het destyds skokgolwe deur die land gestuur. Van Breda beweer een, of moontlik twee indringers het sy gesin vermoor. Piet Botha, Van Breda se regsverteenwoordiger, het verlede week aangevoer Van Breda moet toegelaat word om teen sy skuldigbevinding en vonnis te appelleer aangesien die saak teen hom “op omstandigheidsgetuienis gegrond was”. Van Breda se regspan het ná die uitspraak gesê hulle sal nou die appèlhof direk nader. Die verdediging het 15 dae kans om hul aansoek by die hof in te dien. Hou Maroela Media dop vir meer. Lees alle vorige berigte oor Henri van Breda op Maroela Media.